b'\n_START_ARTICLE_\nNauplijus\n_START_PARAGRAPH_\nNauplijus (pl. Nauplii) yra v\xc4\x97\xc5\xbeiagyvi\xc5\xb3 vystymosi ankstyvoji stadija (lerva). Tai fundamentali stadija, kuri\xc4\x85 turi beveik visos v\xc4\x97\xc5\xbeiagyvi\xc5\xb3 r\xc5\xab\xc5\xa1ys ir pagal kuri\xc4\x85 jie ir buvo sujungti \xc4\xaf savo takson\xc4\x85. Vienintel\xc4\x97 i\xc5\xa1 ties\xc5\xb3 \xc5\xa1ios stadijos neturinti grup\xc4\x97 (prijungta pagal kitus kriterijus) yra Pentastomida poklasio parazitai._NEWLINE_Kai kurios r\xc5\xab\xc5\xa1ys nauplijaus stadij\xc4\x85 turi, ta\xc4\x8diau u\xc5\xbebaigia j\xc4\x85 dar prie\xc5\xa1 i\xc5\xa1sirisdamos i\xc5\xa1 kiau\xc5\xa1inio. Pavyzd\xc5\xbeiui, \xc4\xafprastin\xc4\x97 krab\xc5\xb3 ankstyvoji lerva yra nauplijaus v\xc4\x97lesn\xc4\x97 stadija (Zoea), o kai kuriose grup\xc4\x97se i\xc5\xa1 kiau\xc5\xa1ini\xc5\xb3 jau i\xc5\xa1kart ritasi \xc4\xaf suaug\xc4\x97lius pana\xc5\xa1\xc5\xabs individai. R\xc5\xab\xc5\xa1ims kurios j\xc4\x85 turi, tai b\xc5\xabna pirmoji vystymosi stadija po kiau\xc5\xa1in\xc4\x97lio. \xc5\xa0i\xc5\xb3 lerv\xc5\xb3 paprastai gausu planktone. Skirting\xc5\xb3 r\xc5\xab\xc5\xa1i\xc5\xb3 nauplijai paprastai yra gana pana\xc5\xa1\xc5\xabs ir gali tiek skirtis nuo suaugusios stadijos, kad kai kada vis dar ne\xc5\xbeinoma, \xc4\xaf k\xc4\x85 i\xc5\xa1auga viena ar kita apra\xc5\xa1yta lerva.\n_START_SECTION_\nIstorija\n_START_PARAGRAPH_\nNors skirtumus tarp suaugusi\xc5\xb3 v\xc4\x97\xc5\xbeiagyvi\xc5\xb3 ir j\xc5\xb3 lerv\xc5\xb3 pasteb\xc4\x97jo dar Antonie van Leeuwenhoek 1699\xc2\xa0m., gin\xc4\x8das ar v\xc4\x97\xc5\xbeiagyviams b\xc5\xabdinga metamorfoz\xc4\x97 t\xc4\x99s\xc4\x97si dar daug met\xc5\xb3 po to, \xc4\xafvairiems mokslininkams pateikiant prie\xc5\xa1taringus rezultatus. Pats nauplijus taip buvo pavadintas ma\xc5\xbedaug 1785\xc2\xa0m., ir dar nesuprantant v\xc4\x97\xc5\xbeiagyvi\xc5\xb3 vystymosi ciklo, i\xc5\xa1 prad\xc5\xbei\xc5\xb3 apra\xc5\xa1ytas kaip atskira, nepriklausoma r\xc5\xab\xc5\xa1is.\n_START_SECTION_\nSandara\n_START_PARAGRAPH_\nNauplijus turi tris poras gal\xc5\xabni\xc5\xb3\xc2\xa0\xe2\x80\x93 priekines antenas, u\xc5\xbepakalines antenas ir mandibules. Skirtingai nuo nuo v\xc4\x97lesni\xc5\xb3 stadij\xc5\xb3 nauplijus plaukia (jei plaukia) tam naudodamas antenas (galvos pried\xc4\x97lius)._NEWLINE_Nauplijus turi vien\xc4\x85, neporin\xc4\x99, paprast\xc4\x85 ak\xc4\xaf. \xc5\xa0ia akimi lerva mato daugiausia vien tik \xc5\xa1viesos buvim\xc4\x85 ir krypt\xc4\xaf. V\xc4\x97lesn\xc4\x97se stadijose nauplijin\xc4\x99 ak\xc4\xaf pakei\xc4\x8dia ar papildo dvi sud\xc4\x97tin\xc4\x97s akys. Jei nauplijin\xc4\x97 akis nei\xc5\xa1nyksta, suaug\xc4\x99 v\xc4\x97\xc5\xbeiagyviai b\xc5\xabna triakiai._NEWLINE_Nauplijaus k\xc5\xabnas dar n\xc4\x97ra segmentuotas, segmentai susidaro v\xc4\x97lesn\xc4\x97se stadijose.'